ועדת הכספים, כנסת 20, פרוטוקול מספר 4, 2015-05-11 13:10

ניסן סלומינסקי: צהרים טובים.

ניסן סלומינסקי: אנחנו פותחים את ישיבת ועדת הכספים.

ניסן סלומינסקי: אני מתנצל על כך שנאלצנו לדחות את פתיחת הישיבה וגם טיפה איחרנו אבל השתתפנו בדיון אחר בדבר סדרי דיון מיוחדים בוועדה המסדרת.

ניסן סלומינסקי: יש בפנינו שני נושאים.

ניסן סלומינסקי: נושא ראשון הוא דחיית מועדים – בקשה של כל סיעות הבית לדחות את מועד ההגשה, גם של הדוחות השוטפים וגם של דוחות בחירות.

ניסן סלומינסקי: מבקשים לדחות את המועד.

ניסן סלומינסקי: נמצאות אתנו כאן שתי נציגות ממשרד מבקר המדינה.

עיסאווי פריג': במכתב שמונח כאן אכן כל הסיעות ביקשו דחייה של הגשת הדוח של הבחירות, אבל לגבי הדוח השוטף לא כל הסיעות ביקשו.

עיסאווי פריג': אני רואה בקשה רק של סיעה אחת.

ניסן סלומינסקי: ההבנה עם מבקר המדינה היא שלא דוחים את ההגשה רק לחלק מן הסיעות אלא תמיד "מיישרים קו".

ניסן סלומינסקי: אם דוחים- - -

עיסאווי פריג': לא כל הסיעות ביקשו את דחיית מועד הגשת הדוחות השוטפים.

ניסן סלומינסקי: לא משנה.

ניסן סלומינסקי: כאשר דוחים את המועדים בחודשיים או שלושה אפשר להגיש גם שלושה חודשים לפני כן.

ניסן סלומינסקי: זה אומר שיש לך אפשרות למשוך יותר זמן אבל אם אתה רוצה להגיש בלי דחייה – בכבוד, אין לך בעיה.

ניסן סלומינסקי: זה רק נותן אופציה.

<שגית אפיק: ברגע שדוחים מבקר המדינה דוחה גם את מועד הגשת הדוח שלו.

עיסאווי פריג': אני קורא במכתב שמונח כאן.

<שגית אפיק: חלק ביקשו וחלק לא.

יצחק כהן: מי שיכול להגיש, שיגיש.

<שגית אפיק: אם תחליט להגיש בזמן מבקר המדינה יגיש בהתאמה את הדוחות שלו.

<חנה רותם: תשע מהסיעות ביקשו את הארכת מועד הגשת הדוחות גם לגבי השוטפים וגם לגבי הבחירות.

עיסאווי פריג': מי הסיעה שלא ביקשה?

<חנה רותם: אני לא יודעת.

<שגית אפיק: סיעת כולנו.

<אייל לב ארי: בסיעה המשותפת רק חד"ש ביקשה הארכה כי היא ניהלה את החשבונות של יתר הסיעות בזמן הבחירות.

יצחק כהן: מרצ גם ביקשה?

<שגית אפיק: מרצ ביקשה.

עיסאווי פריג': אני רוצה להבין.

יצחק כהן: מי שיכול להגיש, שיגיש.

<חנה רותם: מי שיכול להגיש, מוזמן להגיש.

<חנה רותם: הדוח שלנו יפורסם אחרי ההארכה.

<מירה רזין: אני סמנכ"לית במשרד מבקר המדינה, אחראית על מימון מפלגות.

<מירה רזין: נמצאת אתי חנה רותם שהיא מנהלת אגף שאחראי על מימון מפלגות.

<מירה רזין: למבקר המדינה אין התנגדות להיענות לבקשה לדחות את הגשת הדוחות.

<מירה רזין: אנחנו רק מבקשים שהמועד שעד אליו יוגשו הדוחות יהיה 19 באוקטובר 2015, שבועיים לאחר סוכות.

<מירה רזין: זה גם עולה מתוך המכתב שמנכ"ל המשרד כתב לוועדה.

<מירה רזין: כמובן שבהתאם למועד שייקבע שעד אליו יידחה מועד הגשת הדוחות מבקר המדינה יגיש את הדוחות שלו 22 שבועות לאחר מכן.

יצחק כהן: הם מבקשים לדחות את המועד עד 29 באוקטובר.

<שגית אפיק: ביקשו לדחות עד 1 בנובמבר.

יצחק כהן: מה הרציונל?

<מירה רזין: חשבנו שהיות והדחייה ארוכה יחסית אז הצענו את ה-19 באוקטובר.

יצחק כהן: עוד 10 ימים זה קריטי?

<מירה רזין: לא אמרתי שזה קריטי.

עיסאווי פריג': על-פי ההיגיון, החברות והארגונים מתחילים בהגשת דוחות 4 חודשים אחרי תום שנת הכספים.

עיסאווי פריג': מה שטוב שם למה לא טוב כאן?

עיסאווי פריג': 4 חודשים.

עיסאווי פריג': החברות מתחילות להגיש דוחות ב-1 במאי, נותנים 5 חודשים לחברה להתארגן.

עיסאווי פריג': שנת הכספים אצלנו נגמרה ב-17 במרץ.

עיסאווי פריג': זה מגיע ל-5 חודשים.

<מירה רזין: אדוני, אם יורשה לי להסביר, אנחנו מדברים פה על דוחות כספיים, חלקם מתחילים בתקופה שלאחר הבחירות לכנסת התשע-עשרה, שעוד לא הוגשו למבקר המדינה.

<מירה רזין: עבר כבר זמן רב.

עיסאווי פריג': את מתכוונת לדוחות השוטפים.

עיסאווי פריג': אם כך, בואו נפריד.

ניסן סלומינסקי: לא, שיהיה ביחד.

<מירה רזין: הם היו אמורים להיות מוגשים למבקר המדינה על-פי החוק ב-1 במאי.

ניסן סלומינסקי: אשאל אתכן, כדי לקצר את הדיון.

ניסן סלומינסקי: מאחר וכולם ביקשו הארכה ל-1 בנובמבר 2015, יש לכם איזו התנגדות?

<מירה רזין: אין לנו התנגדות עקרונית.

<מירה רזין: המחשבה היתה שפרק הזמן ארוך מאוד ויש גם אינטרס ציבורי לפרסם את הדוחות מוקדם יותר לציבור.

ניסן סלומינסקי: נכון, אבל 10 ימים, ביני ובינך, מה הם?

ניסן סלומינסקי: בהתאם לזה נדחה גם את מועד הגשת הדוח של מבקר המדינה.

<שגית אפיק: הארכה עד 1 בנובמבר לסיעות, הארכה עד 3 באפריל לדוחות מבקר המדינה.

עיסאווי פריג': אני מבקש שתחזרו על ההחלטה.

<שגית אפיק: ההחלטה, על-פי הבנתי, עד 1 בנובמבר יגישו הסיעות את הדוח השנתי ואת הדוח לבחירות ומבקר המדינה יגיש את הדוח שלו עד 3 באפריל.

<שגית אפיק: אני רק רוצה להעיר הערה לגבי סעיף 10, שהוא הסעיף המסמיך שמכוחו אנחנו מאשרים כאן את הבקשות.

<שגית אפיק: עד הכנסת האחרונה הסעיף הזה דיבר על כך שהבקשות יוגשו לוועדת הכספים והוועדה תתייעץ עם מבקר המדינה.

<שגית אפיק: בכנסת האחרונה, במסגרת הצעת חוק פרטית תוקן סעיף 10, ובמסגרת התיקון, מ"התייעצות עם המבקר" עברנו ל"הסכמה עם המבקר".

<שגית אפיק: גילינו את זה רק בדיון הנוכחי מכיוון שהתיקון נעשה בוועדת הכנסת, כמדומני, ולא בוועדת הכספים.

<שגית אפיק: אני חושבת שקצת בעייתי שהוועדה צריכה לקבל את הסכמת מבקר המדינה לצורך העניין.

<שגית אפיק: מבחינה מוסדית יש פה איזו שאלה של איזונים ובלמים, בייחוד לאור העובדה שהוועדה גם מאשרת את תקציב מבקר המדינה וגם משמשת ועדת השירות שלו.

<שגית אפיק: אני חושבת שהיה נכון יותר להישאר עם ה"התייעצות".

<חנה רותם: אשמח להפנות אותך ליועצת המשפטית של ועדת הכנסת, גם ליועצת המשפטית של ועדת החוקה, חוק ומשפט וגם לפרוטוקול שבו צוינו הרציונלים להחלטה הספציפית הזאת.

<שגית אפיק: עברנו עליו.

<שגית אפיק: דיברנו איתם.

<שגית אפיק: הבנתי שזאת היתה פשרה.

<חנה רותם: זאת היתה פשרה כי החוק שעבר בעצם נתן תמריץ שלילי למפלגות להגיש דוחות כספיים, בהתחשב בעובדה שהחוק הזה קובע שכל כספי המימון משולמים להם מייד לאחר הבחירות.

<שגית אפיק: עדיין יש פה פגיעה בסמכות האינהרנטית של הוועדה.

ניסן סלומינסקי: בכל מקרה, אם זה עבר בצורת חוק אז- - -

<שגית אפיק: צריך לתקן את זה בחקיקה.

<שגית אפיק: אני רק מאירה את תשומת לב חברי הוועדה.

ניסן סלומינסקי: את "מרימה להנחתה" למי שירצה במסגרת הצעת חוק פרטית להחזיר את הנוסח לכפי שהיה קודם.

ניסן סלומינסקי: זה לא מה שאנחנו נעשה כי נדרשת הצעת חוק.

אורי מקלב: אם עכשיו עומדים לשנות חוקי-יסוד, למשל בעניין גודל הממשלה, "קטן עלינו" לשנות כזאת הצעת חוק בעניין "בהסכמה" או "בהתייעצות".

ניסן סלומינסקי: אתה לא יודע מה עוד עומדים לשנות.

ניסן סלומינסקי: "הרימו כאן להנחתה" למי שירצה להרים את זה להצעת חוק פרטית.

יצחק כהן: יש הבדל מהותי.

יצחק כהן: התייעצות יכולה להיות גם בטלפון.

ניסן סלומינסקי: מי בעד לאשר את התאריכים כפי ששגית אפיק הקריאה?

ניסן סלומינסקי: ירים את ידו.

ניסן סלומינסקי: מי נגד?

ניסן סלומינסקי: בעד – 5

ניסן סלומינסקי: נמנעים – אין

ניסן סלומינסקי: ההצעה אושרה פה אחד.

<שגית אפיק: ביחס לתקופה שמתחילה מיום 1 בפברואר 2013 ומסתיימת ביום 31 מרץ 2015.

<אייל לב ארי: כי הבחירות לכנסת התשע-עשרה היו ב-22 בינואר 2013 והיא התכנסה לראשונה ב-5 בפברואר.

<אייל לב ארי: התוצאות התפרסמו שבוע לאחר מכן, ב-29 בינואר 2013.

<אייל לב ארי: לכן זה מ-1 בפברואר 2013 ועד 31 במרץ 2015.

ניסן סלומינסקי: אני רוצה לציין, בניגוד למה שאירע בוועדת הכנסת שעכשיו באתי עכשיו ממנה, שמה שקורה עכשיו יכול להיות דגם טוב לעבודה יפה של הכנסת, של אחדות, של הבנה.

ניסן סלומינסקי: זה יכול להיות דגם טוב.

עיסאווי פריג': אתה עוד תתגעגע לוועדת הכספים.

עיסאווי פריג': ..

ניסן סלומינסקי: תודה רבה.

ניסן סלומינסקי: הישיבה נעולה.